Regte begrip van Geloof: Deel Een | Afrikaanse Artikels - Just Africa Mission
Deur Marius Wolfaardt
“En toe hulle hul baie baie slae gegee het, het hulle hul in die gevangenis gewerp en die tronkbewaarder bevel gegee om hulle sorgvuldig te bewaak. Hy het toe, omdat hy so ‘n bevel ontvang het, hulle in die binneste gevangenis gewerp en hulle voete in die blok vasgemaak. En omtrent middernag het Paulus en Silas gebid en lofliedere tot eer van God gesing; en die gevangenes het na hulle geluister. En skielik kom daar ‘n groot aardbewing, sodat die fondamente van die gevangenis geskud het. En onmiddellik het al die deure oopgegaan en die boeie van almal het losgeraak. En die tronkbewaarder het wakker geword; en toe hy sien dat die deure van die gevangenis oop was, het hy ‘n swaard getrek en wou homself om die lewe bring, in die meneng dat die gevangenes ontvlug het. Maar Paulus het met ‘n groot stem geroep en gesê: Moenie jouself kwaad aandoen nie, want ons is almal hier. En toe hy lig gevra het, spring na binne en val bewende voor Paulus en Silas neer. En hy het hulle na buite gebring en gesê: Menere, wat moet ek doen om gered te word? Toe sê hulle: Glo in die Here Jesus Christus en jy sal gered word, jy en jou huisgesin. En hulle het aan hom die woord van die Here verkondig en aan almal wat in sy huis was. En in dieselfde uur van die nag het hy hulle geneem en hulle wonde gewas, en hy is onmiddellik gedoop, h yen al sy mense. Toe bring hy hulle ins sy huis en sit hulle ‘n maaltyd voor; en hy het hom verheug met sy hele huisgesin dat hy tot geloof in God gekom het.”
“En sonder geloof is dit onmoontlik om God te behaag; want hy wat tot God gaan, moet glo dat Hy is en ‘n beloner is van die wat Hom soek. Deur die geloof het Noag, toe hy ‘n goddelike waarskuwing ontvang het aangaande wat nog nie gesien was nie, met eerbiedige vrees die ark gereed gemaak tot redding van sy huisgesin, waardeur hy die wêreld veroordeel het en ‘n erfgenaam geword het van die geregtigheid wat volgens die geloof is.”
Die tronkbewaarder het vrede gekry deur die regte geloof. In die tye voor die laaste basuin gaan blaas en die Here Jesus Sy bruid gaan kom wegneem en die bewind van die Antichris begin; moet ons sekermaak dat elkeen van ons die regte begrip van geloof het!
Laat ek aanneem dat jy een of ander tyd al bedroef of ontsteld was oor jou sonde en dat jy dan miskien by jouself gedink het, wat moet jy doen om gered te word? Daar is vele mense vandag wat nie doen wat ons skrifgedeelte sê nie. Hulle staan ongelukkig op valse fondamente weens die feit dat daar nie ag gegee word aan die Woord van God nie.
Voorbeelde van oulike valse fondamente:
1. Onduidelike Roeping
Deur oppervlakkige prediking of leestof, ontvang baie nie ‘n duidelike roeping van die Here af nie. Deur flou en afgewaterde ‘persoonlike werk’, kry baie ook nie ‘n duidelike roeping nie. Daardeur word hulle aan die slaap gesus en beskou hulle hulself as ‘Christene’ omrede hulle aan ‘n Christelike kerk behoort of deur ‘n christen geevangeliseer is. Hulle soek nie na ‘n ontmoeting met die Here waarin hulle deur geloof hulle sonde bely en laat staan en ‘n skoon breek maak met die ou lewe nie! En hulle gaan dan met ‘n gedaante van godsaligheid deur die lewe.
2. Goeie Morele lewe
Word bloot beskou te as ‘n goeie mens. Daar word dan gesê, dit is Christenskap, dit word die oorsaak dan dat soveel mense nooit hulle verlorenheid besef nie en nooit werklik onder ‘n Sonde oortuiging kom nie. Mense wil guns dan by die Here en Sy kerk wen deur goeie dade. Hulle bly verlore omrede hulle nie weergebore is nie!
3. Kop Bekering
Deur prediking wat in die ooredende woorde van menslike wysheid is en nie in die betoning van Gees en krag nie. Die gevolg is dat mense se verstande aangespreek word in plaas van gees en siel. Dan bely so ‘n persoon Jesus met sy lippe terwyl sy hart ver is. Hy het nie ‘n Heilige Gees bewerkte berou oor sonde gehad nie. Deur sy verstand dink hy, hy is ‘n Christen, maar word nie gelei deur die Heilige Gees nie.
4. Goedkoop Genade
Genade is wel ‘n gratis geskenk van God af, maar dit is nie goedkoop nie. Daar is voorwaardes aan gekoppel: sonde moet met berou bely en laat staan word voordat daar vergifnis is. Nog ‘n vorm hiervan is om te glo en niks te doen nie. Na redding moet daar ‘n lewe van gehoorsaamheid gelewe word deur goeie werk om God te behaag. Na bekering word Christenskap ‘n aktiewe lewe en jy word ‘n toegewyde medewerker.
Die Skrif sê: “Deur Geloof het Noag…”
“Toe sê hulle: Glo in die Here Jesus Christus en jy sal gered word, jy en jou huisgesin.”
Mense staan vandag op Valse fondamente oor verskeie redes, maar een van die vernaamste is: hulle het nie ‘n regte begrip van geloof nief. Is jy vandag seker dat jy reddende geloof besit? Jou antwoord sal bepaal waar jou onsterflike siel sal heengaan. Vergeet van jou agtergrond, kerk, ouerhuis, wat jy dink jy weet; en maak vanoggend doodseker jy reddende geloof het!
“Dra dan vrugte wat by die bekering pas.”
Mag die Here deur die werking van die Heilige Gees en Sy Woord ons help om die regte begrip van geloof te kry en aan die wat onseker is, of ‘n gedaante van godsaligheid het, reddende geloof skenk. Daar is baie mense (goeie mense) wat alles glo van die Bybel, hulle glo al die wonderwerke en dit wat alles gebeur het, maar hulle (al is hulle goeie morele mense) het nie reddende geloof nie. Onthou net: die duiwels glo en hulle sidder, maar hulle het defenitief nie reddende geloof nie, hulle is nie gered nie!
Hier in die omgewing ken ek baie goeie morele mense. Hulle het hoë morele waardes, hulle vergryp hulle nie aan praktyke soos drank en rook ens nie. Hulle glo alles wat in die Woord staan of laat ek sê, hulle glo die Bybel is waar. Die mense sal hulself Christene noem en doen goeie werke. Maar, hulle het nie Reddende Geloof nie. Dit bring my by die gevolvtrekking dat daar twee soorte geloof kan wees.
Ware of Reddende Geloof (Geloof van die hart)
Valse of betekenislose Geloof (Verstandelike Geloof)
Hierdie verstandelike geloof stem saam met een of ander feit of waarheid. Maar, daar is geen diepte van oortuiging nie. Jy sal nie alles wat jy het op hierdie geloof waag nie.
Met die reddende geloof aan die anderkant is daar diepte. Jy sal jou hele lewe, jou alles, jou einbestemming op hierdie geloof waag. ‘n Persoon wat geloof van die hart bekom het, se lewe en optrede is is harmonie met die geloof.
Nou kom ons so bietjie nader aan die regte begrip van geloof. Jy behoort al klaar te kan onderskei, watter tipe geloof jy het. Laat ons verder kyk na die regte begrip van geloof, die reddende geloof.
Webster Defenisie: “Die instemming van die verstand met die waarheid van goddelike openbaring op die gesag van God se getuienis, gepaard met die hartelike instemming van die wil en toestemming van die hart; en volkome sekerheid of vertroue in die karakter en verklaringe van God en in die karakter en leerstellinge van Christus, met ‘n onvoorwaardelike oorgawe van die wil van Sy leiding en afhanklikheid van Sy verdienste vir verlossing, ook genoem Evangeliese of reddende geloof.”
In Eenvoud, wat bedoel Webster met sy defenisie oor hierdie reddende geloof? Dis ‘n saamstem en aanvaar van die waarheid op grond van die Woord wat iemand anders spreek (in ons geval God) sonder enige getuienisse. Dis om te glo wat ek nie kan sien, hoor, voel, smaak of verstaan nie. Om die woord van ‘n ander te aanvaar net eenvoudig omdat ons glo dat wat Hy (God) sê, die waarheid is. ‘n Vertroue in iemand anders (in God) te plaas.
“Die geloof dan is ‘n vaste vertroue op die dinge wat ons hoop, ‘n bewys van die dinge wat ons nie sien nie.”
Geloof Beteken om die sinlose, die onmoontlike en die onverklaarbare te glo, net omdat God, wie ons vertrou, gesê het dat dit so was. Dit is om te glo op grond van Sy Woord. Is jy seker dat jy ‘n werklike dag en datum het, dat jy hierdie reddende geloof besit, waar jy die Here Jesus met ‘n berouvolle hart en sonde belydenis in geloof vertrou het om jou te kom wederbaar? Amper meer belangrik, weet jou familie van daardie dag en datum wat jou lewe 180° omgedraai het?
Baie mense staan vandag op valse fondamente, omrede hulle nie ‘n duidelike getuienis kan gee van die dag wat hulle daai reddende geloof deelagtig geword het nie. Soveel ‘Christene’ leef ‘n lewe van nederlaag op nederlaag. Daar is goeie motiewe, maar na ‘n paar weke of maande misluk dit net weer. Daar kom nie oorwinnig oor sonde nie. Daar is geen getuienis van lewe nie. Daar is getuienis van of oor ander mense, maar nooit wat in hulle lewens verander nie.
Hierdie ‘Christene’ soek dan na heiligmaking om verlossing te probeer kry van hulle sonde probleem, maar dit val ook elke keer plat, goeie motiewe om meer stiltetyd, Bybelstudie, gebedsaksies te hou, maar dit vervaag weer! Die Sonde bly oorheers en kan nie onderdruk word nie.
E. Shelhamer het gesê: “He does not need the second blessing, but rather the first blessing.”
Die Antwoord lê daarin by inisiële heiligmaking, by die ware bekering, by wedergeboorte. As jou lewe lyk soos dit wat ek nou verduidelik het, het jy reddende geloof nodig. Jy is dan miskien heeltyd op ‘n valse fondament. Dan kort jy die regte begrip van geloof.
Purkiser sê: “Faith is man’s response to God’s revelation.”
The Response will be seen to be compounded of three elements.
Assent to what God says. (reason and intellect)
Obedience to what God demands. (values and choices en involves will)
Trust or reliance upon who God is.
Die Regte Begrip van Reddende Geloof
Wat is die verhouding van belydenis tot geloof? Die drie sienswyses gaan hand aan hand.
1. Hulle is onverenigbaar as voorwaardes van verlossing
Purkiser sê: “and to protect sola fide Repentance must be soft pedalled.”
2. Dit is twee unieke en gelyke voorvereistes vir bekering
Paulus onderskei so:
“…op die bekering tot God en die geloof in onse Here Jesus Christus.”
God is die sowereine wie se wette oortree is en wie se persoon verag is. Belydenis teenoor Hom moet daarom die eerste stap wees. Christus is die goddelike wyse tot saligheid, daarom moet geloof bygevoeg word by die belydenis en om in geloof aan te neem, die deur van genade.
3. Geloof alleenlik is die voorwaarde van bekering, maar dit is die tipe geloof wat slegs dan voorkom deur ‘n gees van berou
Jy moet dit duidelik verstaan. ‘n Sondaar dood in sy sonde en misdade, en wat nog nie op die Here se roepstem ag geslaan het nie, het geen geloof nie. Hy is dus nog ‘n ongelowige met ‘n verharde hart. Maar, wanneer hy egter die evangelieboodskap hoor, ontwaak hy om sy sondes en verlorenheid te besef en skenk die Here aan hom bekerings genade. Hy kan dan in die geloof tot Here om redding roep!
Paulus verklaar dit so:
“Die geloof is dus uit die gehoor, en die gehoor is deur die woord van God.”
Dit beteken wanneer ‘n sondaar na die bekeringsboodskap luister, die Bybel of geestelike boeke lees, wek die Heilige Gees geloof in sy hart op om te kan glo wat hy gehoor of gelees het om daarop te reageer.
“die woorde wat Ek tot julle spreek, is gees en is lewe.”
As jy glo dat die enigste ware God in die begin die hemel en die aarde geskape het (as jy Genesis 1:1 kan glo) dan behoort jy alles verder te glo wat hierdie enigste ware God van die Bybel sê! Dan kan jy glo dat God mens geword het, terwyl Hy nog God was om vir die wêreld se sondes te kon sterf en dat Sy bloed jou van sondesmet kan reinig. Dan kan jy glo dat jy ‘n sondaar is omdat God so sê: en dat jy nie gered kan word behalwe deur in Sy Seun, Jesus Christus te glo en om Hom as jou saligmaker aan te neem nie. Deur geloof tree jy tot die genadetroon, waar sondes bely word en jy Jesus as Saligmaker ontvang (dit is ‘n stap van bekering).
Daar moet geglo word in 7 dinge
dat Hy die waaragtige God is wat die redder van die wêreld is.
dat, slegs op grond van Sy kruisdood, die sondaar met God versoen kan word.
dat, deur bekering en sondebelydenis tot Hom genader moet word om vergifnis te verkry.
dat, die Here volkome instaat is om die ou dinge in die lewe te laat verbygaan en alles nuut te maak.
dat, die Here die sondaar gekoop het met Sy bloed, wanneer Hy hom red en dat hy dus Sy eiendom geword het om deur Hom gebruik te word.
dat, deur die wedergeboorte ‘n nuwe lewe begin en deur toewyding tot geestelike volwassenheid moet opgroei.
dat, deur die vervulling met die Heilige Gees, Bybelstudie, bereidwilligheid tot diensbaarheid as ‘n getuie vir Christus as voorbereiding moet dien.
Jy moet bewus word oor hoe nodig jy die Here Jesus het. Gee ag aan die oortuiging binne jou hart van die Heilige Gees. Voordat jy dit doen, sal jy nooit Hom ernstig soek of met jou hele hart vertrou nie.
Petrus, het bewus geword toe hy sink. Toe eers Roep hy uit – “Here red my!”
Jy as verlore sondaar, is miskien jare al ‘n goeie mens, ‘n goeie kerkmens. Jy sal nooit na die Here kom op die regte manier, voordat jy besef (bewus is) dat jy ‘n verlore sondaar, geskei van God, is nie.
Die tronkbewaarder, het bewus geword van sy verlore toestand. Hy het verlang na daardie reddende geloof. Hy vra: “Menere, wat moet ek doen om Gered te word?”
Is jy vandag seker dat jy reddende geloof besit?
Onthou: Daar is dan twee soorte geloof.
1. Geloof van die hart " Ware/ Reddende geloof.
2. Geloof van die verstand " Valse/ Betekenisloses geloof.
Iemand het gesê: “Ware Geloof is nie ‘n finale doel wat bereik moet word nie, maar ‘n hoofweg wat bewandel moet word.”
“En sonder geloof is dit onmoontlik om God te behaag; want hy wat tot God gaan, moet glo dat Hy is en ‘n beloner is van die wat Hom soek.”
Vriende, vergeet van almal rondom jou!
Wil jy nie vrede hê wat alle verstand te bowe gaan nie.
Wil jy nie verlos wees van die juk van sonde wat u onderkry nie.
Wil jy nie kom uit die duisternis tot Sy wonderbare lig nie.
“en Ek sal hom wat na My toe kom, nooit uitwerp nie.”
Dit is nooit te laat nie, jou sonde is nooit te veel of te groot nie! Kom nou.
"Want uit die genade is julle gered, deur die geloof, en dit nie uit julleself nie: dit is die gawe van God; nie uit die werke nie, sodat niemand mag roem nie."